„Mă bucur să fiu azi la Priștina, în prima vizită a unui prim-ministru român, în Muntenegru”, „Am avut onoarea să-l am lângă mine pe prim-ministrul eston, Jüri… Ratas”, „Îmi face o deosebită plăcere să fiu astăzi la Skopje, ca primul prim-ministru care vizitează Republica Macedonia” (primul a fost Tony Blair, în 99, ca premier al Marii Britanii) - astea sunt doar câteva dintre cele mai recente gafe ale Vioricăi Dăncilă. Nu mai zic de „orice om îi e frică”, „imunoglobina”, „20-20”, „macedoni” în loc de macedoneni, sunt atât de multe încât de fiecare dată când o aud pe Viorica într-o conferință live, stau cu sufletul la gură de teamă că va urma o nouă prostie.

Crisparea cu care vorbește, pauzele lungi, gesturile care parcă au fost repetate înainte, dar uitate la momentul acțiunii, mă fac să mă simt mai stingher decât ea. E ca atunci când ți-e jenă de jena altuia și ai vrea să se oprească odată calvarul ăsta care se derulează sub ochii noștri. Trăim, de șase luni, o întoarcere auditivă în anii 80.

La început, au fost emoțiile. „A greși e omenește” a zis chiar și Viorica, iar liderii PSD au încurajat-o. Ruta Videle-Bruxelles-Victoriei poate fi obositoare. Acum, însă, ce prostie a mai zis azi Viorica Dăncilă a ajuns să țină loc de „bună ziua”.

Când toată România a început să facă mișto, Viorica Dăncilă și-a angajat un consilier pe post de sufleur. Exact ca un actor grăbit care uită replica, premierul României întorcea capul ca să primească un răspuns salvator din culise. Iar asta s-a întâmplat chiar în timpul unor conferințe de presă alături de premieri străini cărora le uita numele sau în timpul unor interviuri în direct. Când nici sufleurul n-a mai făcut față, Guvernul a tăiat sunetul din înregistrări, astfel încât gafele Vioricăi au fost trecute pe mute. Te-ai întrebat vreodată cine a luat aceste decizii? Te-ai întrebat cine se ocupă de comunicarea catastrofală a premierului?

Numele ei este Anca Alexandrescu. Oficial, este consilier onorific al premierului. Neoficial, este umbra premierului României.

Viața și opera

Anca Alexandrescu este fiica jurnalistului Horia Alexandrescu, aprig susținător al lui Ion Iliescu în anii 90, care mai apare și azi la TV spunând platitudini cu intonație de somitate.

Anca Alexandrescu s-a mai intersectat apoi cu jurnalismul prin căsătoria cu Dan Andronic, patronul EVZ, soldat în armata pe care Dragnea a mobilizat-o împotriva statului paralel. Cam atât despre viața Ancăi Alexandrescu. Urmează opera.

Anca Alexandrescu a început ca jurnalistă la ziarul Ziua, acreditată pe PSD, dar n-a durat foarte mult până când Adrian Năstase a luat-o lângă el și a introdus-o în cariera de „specialist în comunicare”. În acest moment probabil că te-ai lămurit cine-i femeia, deci aș putea să mă opresc aici. Dar merg mai departe. A fost consiliera lui Adrian Năstase până când fostul premier a pierdut puterea, nu doar în România, ci și în PSD. Apoi, Anca Alexandrescu s-a reorientat către învingători. Iar la sfârșitul anilor 2000 - pe vremea când Băsescu încă nu-și pierduse mințile pentru Udrea, deci era la apogeul său politic - singurul învingător din PSD a fost Sorin Oprescu, ajuns primar al Capitalei vopsit independent.

Dar tot a fost prea puțin pentru Anca Alexandrescu. Obișnuită cu aerul puternic de la Palatul Victoria, fosta consilieră a lui Năstase și Oprescu a devenit sfetnicul lui Victor Ponta, instalat premier USL. Surse din PSD au povestit pentru VICE că în acea vreme, Anca Alexandrescu se lăuda cum prindea ocazia că e singura femeie din România care a consiliat doi premieri.

La sfârșitul lui 2015, Ponta și-a dat demisia după tragedia de la Colectiv, iar Anca Alexandrescu a părăsit, din nou, Guvernul, însă pentru scurt timp. După un an în care și-a găsit un loc călduț la Rompetrol, director PR, Anca Alexandrescu s-a întors în politică, responsabilă de comunicarea lui Liviu Dragnea, ajuns președinte al Camerei Deputaților. Probabil că simți din nou nevoia să te oprești din citit. De parcă Năstase, Oprescu și Ponta n-ar fi fost suficienți, pe listă și-a făcut loc și Dragnea.

Reîntoarcerea fiicei cu ghinion

Când a apărut la Parlament, liderii cu vechime ai PSD s-au frecat la ochi. „Mai mulți colegi mă întrebau atunci dacă Dragnea știe că femeia asta a fost cu ghinion pentru Năstase și Ponta. Pe cine a consiliat, ori a ajuns la pușcărie, ori s-a ales cu dosar penal“, rememorează, pentru VICE, unul din liderii PSD din vechea gardă.

Spre deosebire de epoca Năstase sau Ponta, când avea un statut fantomatic, odată ajunsă lângă Dragnea, Anca Alexandrescu a ieșit la lumină. La fiecare declarație de presă a liderului PSD, noua consilieră se posta în spatele său. Dacă dai o căutare pe Google după „anca alexandrescu liviu dragnea“ o să te convingi singur.

E drept, față de Viorica Dăncilă, lui Dragnea nu trebuie să-i sufle nimeni răspunsurile, dar Anca Alexandrescu ținea morțiș să apară în poză, să le arate celor din PSD că s-a întors în forță. Tot în acea perioadă, Anca Alexandrescu a intrat în conflict cu jurnaliștii acreditați la Parlament și la PSD încercând să afle dinainte ce vor să-l întrebe pe Liviu Dragnea. Erau rămășițe ale epocii Năstase, când unii jurnaliști obedienți primeau întrebări servite de șefii lor din redacții. La rândul lor, șefii primeau întrebările de la Guvern. Mai exact, de la Anca Alexandrescu. În unele redacții mai există acest obicei chiar și azi.

„Toată lumea știe că ea e șefa”

În ianuarie 2018, Dragnea a instalat un nou Guvern și a trimis-o pe Anca Alexandrescu la Palatul Victoria cu misiunea de a o supraveghea pe Viorica Dăncilă, astfel încât liderul PSD să nu fie trădat și de al treilea premier.

„De fapt, Anca Alexandrescu controlează totul. Nicio foaie de la Guvern nu pleacă către un minister fără să treacă prin mâna ei, deși sunt unele acte tehnice pe care nu are cum să le înțeleagă. Așa a fost și cu mesajul de Ziua Imnului, în care a mutat Câmpia Libertății de la Blaj la Alba Iulia. Toată lumea știe că ea e șefa“, o descriu, pentru VICE, unii angajați din Guvern. Recorder.ro a dezvăluit zilele trecute că niciun minister sau instituție subordonată guvernului nu are voie să comunice nimic fără aprobarea Ancăi Alexandrescu.

Practic, Liviu Dragnea este adevăratul premier al României, iar Anca Alexandrescu este premierul onorific al României. Viorica Dăncilă nu face decât să execute ordinele pe care le primește uneori direct de la Dragnea, alteori indirect prin Anca Alexandrescu. Între discuțiile cu cei doi șefi ai săi, gafează pe bandă rulantă, în condițiile în care toate discursurile sunt supervizate de atotputernica Anca Alexandrescu, care nu lipsește de la nicio ședință de guvern și din nicio vizită externă.

Singurul consilier care mai are influență în Guvern este Darius Vâlcov, pe partea economică. Probabil că știi: Vâlcov este condamnat la 8 ani de închisoare cu executare în primă instanță pentru corupție. Atât Vâlcov, cât și Anca Alexandrescu sunt oamenii din Guvern în care Dragnea are cea mai mare încredere.